สทบ.เสียวแก้หนี้เน่า
ธีระชัยให้กองทุนหมู่บ้านแบกแก้ไขหนี้นอกระบบให้สมาชิก
15 ก.ย. 2554

ธีระชัยให้กองทุนหมู่บ้านแบกแก้ไขหนี้นอกระบบให้สมาชิก
สทบ.ชี้ให้กองทุนฯ ซื้อหนี้นอกระบบมาบริหาร ทำกองทุนฯ เสี่ยง “แบกหนี้” เหตุกลไกตรวจสอบยังไม่พร้อม 
นายนที ขลิบทอง ผู้อำนวยการสำนักงานกองทุนหมู่บ้านและชุมชนเมืองแห่งชาติ (สทบ.) ระบุว่าการที่กระทรวงการคลังต้องการให้กองทุนหมู่บ้านเข้าไปช่วยแก้ปัญหาหนี้นอกระบบนั้น อาจทำให้กองทุนหมู่บ้านมีความเสี่ยง เพราะกองทุนส่วนใหญ่ไม่มีความพร้อมเกี่ยวกับกลไกตรวจสอบถึงความมีอยู่จริงของหนี้สินและวิธีการจัดการหนี้
“มีกองทุนบางแห่งที่แก้หนี้นอกระบบให้สมาชิก โดยการไปซื้อหนี้นอกระบบของสมาชิกมาบริหารแต่กองทุนเหล่านี้มีไม่มาก ถ้าจะบังคับให้ทุกที่ทำก็ไม่ไหว บริหารไม่เป็นกลายเป็นไปแบกหนี้เองและเป็นการโยกหนี้ไม่ได้แก้หนี้” นายนที กล่าว
แหล่งข่าวจากกระทรวงการคลัง เปิดเผยว่า ขณะนี้ธนาคารเพื่อการเกษตรและสหกรณ์การเกษตร (ธ.ก.ส.) ได้เสนอวงเงินปล่อยกู้เพิ่มทุนให้กองทุนหมู่บ้านในวงเงิน 3.5 หมื่นล้านบาท ขณะที่การจัดตั้งกองทุนหมู่บ้านและชุมชนเมืองปี 2544 ธ.ก.ส.ปล่อยกู้ในโครงการ 2 หมื่นล้านบาท ส่วนธนาคารออมสินปล่อยกู้ในวงเงิน 6 หมื่นล้านบาท 
สาเหตุที่ ธ.ก.ส.ต้องการปล่อยกู้ให้กองทุนหมู่บ้านเพิ่มขึ้น เนื่องจากวงเงินกู้ดังกล่าวรัฐบาลตั้งงบประมาณชดเชยทุกปีพร้อมด้วยดอกเบี้ย และมีค่าบริหารจัดการให้ด้วย ทาง ธ.ก.ส.จึงต้องการเพิ่มสัดส่วนการปล่อยกู้ครั้งนี้ อย่างไรก็ตามนายธีระชัย ภูวนาถนรานุบาล รมว.คลัง มอบหมายให้กรมบัญชีกลางไปพิจารณาว่าจะให้แต่ละธนาคารปล่อยกู้ในวงเงินเท่าใด
แหล่งข่าวเปิดเผยว่า การเพิ่มทุนกองทุนหมู่บ้านรอบนี้ อาจมีปัญหาว่าตาม พ.ร.บ.กองทุนหมู่บ้านไม่ได้กำหนดให้ สทบ.กู้เงินได้ ดังนั้นทางเลือกมีอยู่ 3 แนวทาง คือ1.การตั้งงบประมาณสนับสนุน 2.การกู้เงิน และ 3.การออกกฎหมายเฉพาะเพื่อกู้เงินเช่นเดียวกับโครงการไทยเข้มแข็ง